২০১৪ এএফসি চ্যালেঞ্জ কাপ
২০১৪ এএফসি চ্যালেঞ্জ কাপ (ইংরেজি: 2014 AFC Challenge Cup) এশিয়ান ফুটবল কনফেডারেশন বা এএফসি'র সদস্যভূক্ত দেশসমূহের মধ্যে অনুষ্ঠিত এএফসি চ্যালেঞ্জ কাপ ফুটবল প্রতিযোগিতার পঞ্চম আসর। এর মাধ্যমে ভিশন এশিয়া পরিকল্পনার অধীনে উদীয়মান দেশ নির্ধারণ করা হয়। প্রতিযোগিতার বিজয়ী দল ২০১৫ সালে অনুষ্ঠিত এশিয়ান কাপে খেলার যোগ্যতা অর্জন করবে। মালদ্বীপে ৮-২৩ মার্চ, ২০১৪ তারিখ পর্যন্ত সময়কালে এএফসি চ্যালেঞ্জ কাপ অনুষ্ঠিত হবার কথা রয়েছে। প্রতিযোগিতার নিয়ম-কানুন ২০১২ সালের মতোই রাখা হয়েছে। সর্বমোট ৮টি দল চূড়ান্ত পর্বে অংশগ্রহণ করবে। সর্বশেষ প্রতিযোগিতায় উত্তর কোরিয়া জাতীয় ফুটবল দল শিরোপা লাভ করে। এছাড়াও, উত্তর কোরিয়া এ পর্যন্ত সর্বাধিক দুইবার চ্যাম্পিয়ন হবার সৌভাগ্য অর্জন করেছে।